Røde Mor

Røde Mor er et dansk kunstnerkollektiv med et erklæret socialistisk standpunkt, som lavede politisk proletarisk kunst. Røde Mor startede som et kunstnerkollektiv af billedkunstnere. Kunstnerkollektivet startede i 1969 som udelukkende grafisk kunst, men udviklede sig i 1970 til også at udtrykke sig igennem musik. Først med gruppen Røde Mor Agit-Prop i 1970, senere Røde Mor Rok Ork i 1971 og til sidst Røde Mor Rock-Cirkus i 1974. Rockorkestret bestod i starten af trioen Troels Trier (vokal), Lars Trier (guitar) og Ole Thilo på klaver, men senere kom bl.a. Michael Boesen (guitar mm.) Jens Asbjørn Olesen (harmonika og klaver) Poul Poulsen (bas og sang), Peter Ingemann (bas og sang) og Henrik Strube (guitar og sang) til. Drivkraften var i begyndelsen protest mod Vietnamkrigen. Deres speciale var protestsange.
 
I 2002 gendannedes Røde Mor med et jubilæumsturné under navnet Røde Mors Rullende Rollator Show.
I 2007 blev Røde Mor tildelt IFPI's Ærespris ved Danish Music Awards.

Røde Mors manifest

Røde Mor

Røde Mor Agit-Prop - 1970 
Røde Mor Agit-Prop startede i efteråret 1970. Agit-Prop betyder Agitation og Propaganda og fik sit navn grundet sovjetiske kunstnerkollektiver. Røde Mor Agit-Prop bestod af en blanding mellem musik og grafik og alle i kunstnerkollektivet deltog på den ene eller anden måde. I december 1970 udgiver de LP'en Johnny gennem ild og vand.

Røde Mor Rok Ork - 1971-1973 
I 1971 bliver der etableret to separate dele af Røde Mor kunstnerkollektivet med en grafisk og musikalsk afdeling, som stadig i høj grad arbejdede sammen om deres fælles politiske mål. Den originale trio blev til en septet med Finn Sørensen, Michael Boesen, Jens Asbjørn Olesen, Peter Vangkilde på trommer. De udgiver under det nye navn Røde Mor Rok Ork deres første LP Rok Ork. I 1972 opstår der intriger i kunstnerkollektivet, som ender med at de mister flere medlemmer. Samtidig kommer flere medlemmer til, deriblandt Niels Brunse, Anne-Marie Steen Petersen, Kim Mentzer og Dorte Fasting. I denne periode udgives LP'erne Ta hva' der er dit (1972) og Grillbaren (1973).

Røde Mor Rock-Cirkus - 1974-1978 
I 1974 sker der en ændring i den musikalske besætning og Peter Ingemann og Henrik Strube indgår nu i Røde Mor. Samtidig opstår et samarbejde mellem Clausen & Petersens Gadecirkus ledt af kunstnerduoen Erik Clausen og Leif Sylvester Petersen. Dette resulterer i en ny retning for Røde Mors musikalske afdeling, som bliver til Røde Mors Rock-Cirkus med en stærkere politisk og musikalsk gennemslagskraft. I 1974 udgives sangbogen Røde Mor illustreret sangbog 2. Under den nye besætning udgives LP'erne Linie 3 (1975), Betonhjertet (1975), Hjemlig hygge (1976) og Sylvesters drøm (1978). Sidstnævnte blev deres sidste udgivelse under deres storhedstid og samtidig det økonomiske grundlag for deres Røde Mor Fond, som støtter venstreorienterede politiske kunstnere.

Persongalleri 
Følgende har været medlemmer af RØDE MOR kunstnerkollektiv i kortere eller længere tid: Ida Bachmann, Michael Boesen, Niels Brunse, Erik Clausen, Alice Faber, Dorte Fasting, Ole Finding, Tommy Flugt, Pia Funder, Thomas Grue, Ken Gudman Peter Ingemann, Per Almar Johnson, Maiken Junker, Anne-Mette Kruse, Thomas Kruse, Erling Benner Larsen, Kim Menzer, Peter Mogensen, Andreas Trier Mørch, Dea Trier Mørch, Yukari Ochiai, Jens Asbjørn Olesen, Anne-Marie Steen Petersen, Leif Sylvester Petersen, John Ravn, Karsten Sommer, Henrik Strube, Finn Sørensen, Ole Thilo, Ann Thorsted, Jacob Trier, Lars Trier, Troels Trier.

Følgende var medlemmer i RØDE MOR GRAFIKGRUPPE og RØDE MOR ROCKCIRKUS 1973-78 og sidder til slut i RØDE MOR's Fond:
Erik Clausen, Peter Ingemann, Thomas Kruse, Peter Mogensen, Andreas Trier Mørch, Dea Trier Mørch, Yukari Ochiai, Leif Sylvester Petersen, Henrik Strube, Troels Trier.

Diskografi 
 Johnny gennem ild og vand (1970)
 Rok ork (1971)
 Ta hva der er dit (1972)
 Grillbaren (1973)
 Linie 3 (1975)
 Betonhjertet, dobbelt live-lp (1975)
 Hjemlig hygge (1976)
 Kys Frøen (1977 - ikke et Røde Mor album, men Troels Trier Soloalbum)
 Sylvesters drøm, live (1978)
 Røde Mor 2006 EP (2006)
 Opsamling (2007)

Bibliografi 
 Røde mor illustreret sangbog 1, 1970, , (med indlagt grammofonplade)
 Røde mor illustreret sangbog 2, 1974, (med indlagt grammofonplade)
 Røde Mor , 2004 af Thomas Kruse og Olav Harsløf

Referencer

Eksterne henvisninger 
 Kunstnerkollektivet Røde Mors hjemmeside
 Røde Mors historie hos Leksikon for det 21. århundrede

Rockgrupper fra Danmark
Har spillet på Roskilde Festival
Musikgrupper fra 1969